Del 19 al 31 de maig es podran veure 35 documentals de vint-i-dos països.
TV3 oferirà en prime time la pel·lícula que donarà el tret de sortida al Festival.
Arriba la 23a edició de DOCSBARCELONA, que compta amb el suport del 'ICEC i és una cita indispensable per conèixer el millor de la producció mundial de documentals, enguany marcada com tants esdeveniments culturals per la incertesa de l'evolució de la Covid-19.
Posant per davant la sostenibilitat del projecte i el seu compromís amb el públic i la indústria, però garantint una oferta diversa i de qualitat, el certamen fa una aposta per l'online.
Entre el 19 i el 31 de maig de 2020, dues jornades més de les inicialment previstes, i amb la finestra digital de Filmin, que oferirà la pràctica totalitat de la seva programació, el DOCSBARCELONA manté el seu esperit inquiet i curiós, incloent 35 documentals (28 llargmetratges i 7 curts), un volum de títols que disminueix molt poc respecte a passades edicions (que rondaven la quarantena de pel·lícules), en un esforç enorme de l'organització del festival per continuar sent un referent dins el món del documental.
La gran novetat també és que TV3 oferirà el 19 de maig dins del seu programa "Sense Ficció" la pel·lícula inaugural del Festival; Letter From Masanjia, de Leon Lee un documental guardonat alh el premi del públic en el festival Hot Docs.
El festival mantindrà les seves seccions i jurats habituals, presentant una completa programació en la que destaquen dues dades: d'una banda, més de la meitat dels llargmetratges que es podran veure estan dirigits o co-dirigits per dones (20 títols, un 55 per cent del total); de l'altra, 19 són òperes primes, aspecte que demostra una constant renovació del panorama del documental, a la que DOCSBARCELONA ha estat sempre sensible.
De la mateixa manera, no s'oblidarà l'activitat professional, obrint una porta online per continuar treballant en la cerca de finançament i desenvolupament de nous projectes.
El 20 de maig tindrà lloc la conferència online i gratuïta ' Com està afectant la covid-19 a la indústria audiovisual? ', en el marc de les activitats d'indústria.
Podeu inscriure-us-hi des del següent enllaç.
La sessió, estarà moderada pel director de l'oficina Europa Creativa Desk - MEDIA Catalunya, Àlex Navarro i comptarà amb la participació del director de l'ICEC, Miquel Curanta; Lucía Recalde, cap de la Unitat Europa Creativa MEDIA; Beatriz Navas, Directora General del ICAA (Instituto de la Cinematografía y de las Artes Audiovisuales i la productora d' Inicia Films, Valérie Delpierre.
Aquesta conferència sobre l'estat actual de la indústria cinematogràfica, forma part del cicle 'Converses d'una indústria del cinema en estat d'alarma', que va començar amb el D'A Film Festival, continua en el DocsBarcelona i es clourà a l'Alternativa el novembre amb la mirada de 6 mesos després.
13 treballs optaran al Premi al Millor Documental DOCSBARCELONA dins la Secció Oficial Panorama: hi destaquen títols com Vivos, de l'artista, activista i dissident xinès Ai Weiwei.
Després de centrar-se en el tema de la migració a Human Flow (2017) i a The Rest (2019), el cineasta viatja ara a Mèxic per denunciar la corrupció sistèmica a les institucions, posant el focus en la desaparició d'una quarantena d'estudiants que una matinada de setembre de 2014, mentre viatjaven camí a Ciudad de México per commemorar la Massacre de Tlatelolco de 1968, foren atacats per la policia.
El documental ha trobat sempre un ferm còmplice en el cinema que es fa a Catalunya i DOCSBARCELONA continua apostant també per les produccions de casa nostra.
S'hi podran veure un total d'11 títols, els més destacats dins la secció Latitud DOCSBARCELONA, dedicada a títols iberoamericans.
Hi brillaran pel·lícules com ¿Puedes oírme?, dirigida per Pedro Ballesteros i produïda per Paco Poch, que es submergeix en l'obra i la personalitat de l'artista Jaume Plensa, convertint-se en una reflexió sobre els mecanismes de la creació artística.
A la mateixa secció es podrà veure La nova escola, de Ventura Durall, sobre l'intent de revolució educativa impulsat per l'Escola Nova 21, amb un programa basat en l'aprenentatge competencial.
El festival projectarà també Constel·lació Comelade, en la que el director Luis Ortas penetra dins el particular univers creatiu del músic Pascal Comelade.
I dins la secció Doc-U, dedicada al talent dels centres d'estudis superiors del país, s'hi podran veure una selecció de títols que demostren el prometedor futur de les noves generacions.
Amb un 55 per cent de la programació signada per directores, l'edició d'enguany del DOCSBARCELONA és especialment sensible amb temàtiques que posen en primer pla la figura de la dona.
Títols tan potents com That Which Does Not Kill, d'Alexe Poukine, una de les joies de la secció What the Doc!, que obre una finestra a l'aproximació més innovadora i arriscada al documental.
El film tracta el tema de la violació des d'una perspectiva tan original com rigorosa, tan subtil com devastadora.
A la secció Panorama, brilla Advocate, de Rachel Leah Jones i Philippe Bellaïche, que arriba amb premis als festivals de Tessalònica i Cracòvia.
El film desenvolupa un retrat de la israeliana Lea Tsemel, coneguda com "l'advocada del Diable", per la seva arriscada defensa dels drets humans i, més específicament, dels presoners polítics palestins acusats de resistència a l'ocupació d'Israel.
Veurem The Magic Life of V, de Tonislav Hristov, sobre una noia finesa que només troba l'alegria de viure quan tenyeix el seu cabell de blau i es converteix en el personatge d'un joc de rol.
I també optarà al gran premi del festival Overseas, de Sung-A Yoon, premiada abans a Varsòvia o Angers.
A Latitud es podrà veure Zona árida, on la directora i artista visual brasilera Fernanda Pessoa es posa en primer pla per desmitificar l'estil de vida nord-americà a partir de la seva experiència vivint durant uns mesos a Mesa, considerada com la ciutat més conservadora del país.
I a What the Doc! es projectarà Salka, en la tierra de nadie, de Xavi Herrero, que proposa un viatge a Mauritània, per seguir el trajecte de 1.500 quilòmetres a través del Sàhara que fa una noia disfressada d'home buscant un futur millor.